Diari Oficial de la Generalitat Valenciana


Sumari del DOGV 9415, del 30-08-2022 (2022/7803)

RESOLUCIÓ de 10 de març de 2022, del director general de Qualitat i Educació Ambiental, per la qual es formula declaració d'impacte ambiental del projecte modificació substancial de l'autorització ambiental integrada d'una indústria de fabricació de paviment i revestiment ceràmic i argila atomitzada, en el polígon industrial els Plans, carrer el Pinet, 1, sector 2, del terme municipal de Xilxes. Expedient: (1863722) 85/0493-AZB.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9415

Data del DOGV
:   30-08-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7803


Data del document
:   10-03-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Chilches
    * impacte ambiental

RESOLUCIÓ de 10 de març de 2022, del director general de Qualitat i Educació Ambiental, per la qual es formula declaració d'impacte ambiental del projecte modificació substancial de l'autorització ambiental integrada d'una indústria de fabricació de paviment i revestiment ceràmic i argila atomitzada, en el polígon industrial els Plans, carrer el Pinet, 1, sector 2, del terme municipal de Xilxes. Expedient: (1863722) 85/4438-CGO. [2022/7803]  
  
«Declaració d'impacte ambiental  
Expedient: (1863722) 85/9265-BDT.  
Títol: Modificació substancial de l'autorització ambiental integrada d'una indústria de fabricació de paviment i revestiment ceràmic i argila atomitzada.  
Promotor: Azulmed, SLU.  
Òrgan substantiu: Direcció General de Qualitat i Educació Ambiental.  
Ref. Òrgan substantiu: 004/15 IPPC.  
Localització: polígon industrial els Plans, carrer el Pinet, 1, sector 2, del terme municipal de Xilxes (Castelló).  
NIMA: 2912878848.  
  
Antecedents  
Azulmed, SLU, explota una indústria dedicada a la fabricació de paviment i revestiment ceràmic i argila atomitzada, en el terme municipal de Xilxes, a la província de Castelló.  
La mercantil disposa de:  
1. Declaració d'impacte ambiental favorable condicionada, amb data 29 de juny de 2007 (expedient 13/2471-QDI), el promotor del qual és Real Cerámica, SA, per a una indústria de fabricació d'argila atomitzada i taulells esmaltats i ampliació de la cogeneració amb una nova turbina a gas de 7.817 KW.  
2. Autorització ambiental integrada (AAI), mitjançant resolució de 26 de setembre de 2007, quedant inscrita en el Registre general d'instal·lacions IPPC de la Comunitat Valenciana amb el número 090/AAI/CV.  
  
3. Mitjançant la Resolució de la Direcció General de Qualitat Ambiental, de 26 de juny de 2015, es procedeix al canvi de titularitat de l'AAI atorgada a l'empresa Real Cerámica, SA, a favor de l'empresa Azulmed, SLU.  
4. Mitjançant resolució de la Direcció General de Qualitat Ambiental, d'11 de juliol de 2017, es modifica l'AAI (modificació no substancial), que consisteix en una nova nau magatzem per a terres i argiles (graner).  
  
Descripció del projecte  
Es tracta d'una activitat existent i en funcionament que es dedica a la fabricació d'argiles atomitzades, paviment i revestiment ceràmic, que es desenvolupa a l'interior de diverses naus industrials.  
Durant la tramitació de la modificació substancial es va presentar diversa documentació i posteriors annexos per a ampliar els processos productius amb la introducció de noves fases per a l'increment de producció.  
La modificació substancial realitzada per la mercantil consta de la implantació de les següents fases:  
1. Inicialment contemplava dues fases (fase 1 i fase 2), amb la instal·lació i actualització de nova maquinària industrial, desmuntant alguna maquinària existent. Es modifica els focus d'emissió a l'atmosfera i l'ampliació i modificació dels processos productius amb increment de producció. En la fase 1 l'argila arriba atomitzada i en la fase 2 es descarreguen les argiles sense atomitzar i mitjançant la instal·lació d'un atomitzador i dos molins continus es realitza l'atomitzat abans de passar a la zona de premsatge. Es modifica la capacitat de producció de taulells esmaltats i d'argiles atomitzades respecte a l'autoritzat.  
  
En aquests dues fases hi ha 4 línies de producció, un atomitzador i una turbina de cogeneració 1.  
2. Posteriorment, es presenta nova documentació, indicant que, una vegada acabades les fases esmentades anteriorment, s'implementaran la fase 3 i la fase 4. En aquests últimes fases es descarreguen argiles sense atomitzar, i mitjançant la instal·lació d'un segon atomitzador i tres molins continus, es realitza l'atomitzat de l'argila, abans de passar a la zona de premsatge. S'han construït quatre naus annexes i es realitzen noves línies de producció. En aquests dues fases hi ha 4 línies de producció, un atomitzador i una turbina de cogeneració 2. L'ampliació es realitza en la mateixa parcel·la, en la zona d'emmagatzematge del producte acabat (zona exterior). En instal·lar les fases 3 i 4 no es disposa d'espai físic en la parcel·la per a poder emmagatzemar el producte acabat. Una vegada el producte estiga acabat i paletitzat, es carrega en camions i es transporta a quatre centres logístics: Tres situats a Moncofa (prop de les instal·lacions) a l'aire lliure i el quart centre logístic més allunyat a Vila-real, estant la majoria de material emmagatzemat a cobert.  
La parcel·la té una superfície de 120.117 m², sent la superfície construïda de 93.761 m². S'han destinat 72.729 m² per a la fase 1 i fase 2, dels quals 57.439 m² estan construïts (naus industrials), incloent la nau graner per a l'emmagatzematge d'argiles (objecte de modificació no substancial). La resta de la parcel·la, 47.388 m², es van destinar a zona d'emmagatzematge de producte acabat. En aquesta zona és on s'instal·la la fase 3 i fase 4, que ocupa una superfície construïda de 36.322 m² (quatre naus industrials).  
El certificat de compatibilitat urbanística, emés el 26 de novembre de 2021, pels serveis tècnics municipals, exposa que segons les Ordenances particulars de la zona ZI-B del polígon industrial els Plans l'ús industrial es defineix com a compatible en tots els seus tipus. S'indica que els requeriments de la instal·lació respecte als serveis públics essencials quedaran resolts amb la implementació d'un conveni marc entre l'Ajuntament de Xilxes i la mercantil per a l'execució i posada en servei de les infraestructures hidràuliques necessàries per al funcionament correcte de la planta.  
El procés productiu consta de la recepció de terres i amb els atomitzadors, es realitzarà l'atomitzat de l'argila, abans de passar a la zona de premsatge. Posteriorment es reben els esmalts i colors i es depositen en el magatzem fins a entrar en el procés de preparació d'esmalts. Es procedeix a la preparació de l'argila que es mescla amb aigua i additius necessaris per a la formació de la barbotina. A continuació, es realitza un procés d'assecat, obtenint pols atomitzada, fins a la seua posterior utilització per a la fabricació de les rajoles ceràmiques. Es realitza la preparació d'esmalts i serigrafies, es preparen mitjançant molta d'aquests en fase humida en les instal·lacions, també es reben esmalts en fase liquida d'altres instal·lacions. Les tintes serigràfiques, de tecnologia inkject, es reben preparades per al seu ús. A continuació, es procedeix al procés de premsatge i assecat, es produeix el conformat de la peça, passant a continuació als seus corresponents assecadors, que deixaran la peça amb una humitat aproximada del 0,5 %, i quedarà amb la consistència necessària per a ser processada en les esmaltadores. La peça seca entra en l'esmaltadora, on rep en la seua superfície els esmalts i les aplicacions serigràfiques, que després de cuites donaran l'aspecte final de la peça (procés d'esmaltat). L'etapa final és la cocció del producte en forns monoestrats, que fan servir el gas natural com a energia per al seu funcionament. Les peces cuites són calibrades i seleccionades, i de manera mecànica són paletitzades per separat. El producte acabat es carrega en camions i es transporta als centres logístics.  
  
Per al procés de cogeneració es disposa de dues turbines de gas que produeixen d'una banda energia elèctrica i d'altra banda energia calorífica. La turbina 1 té una potència nominal de 5,7 MW i la totalitat de l'energia que produeix s'injecta a la xarxa. La turbina 2, té una potència nominal de 6,7 MW i tota l'energia que produeix s'utilitza per a autoconsum. L'energia calorífica dels gasos de fuita s'aprofita per a l'assecat de l'argila atomitzada.  
La capacitat de producció anual de les instal·lacions per a les quatre fases instal·lades, tant d'argila atomitzada com de rajoles ceràmiques és:  
  
Producció pastura atomitzada: 2.600 t/dia (858.000 t/any).  
Producció rajoles ceràmiques: 120.000 m²/dia (90.326.120 m²/any), que equival a 2.640 t/dia (924.000 t/any).  
  
  
Tramitació administrativa  
Amb data 30 de juny de 2015, es registra en el Servei d'Avaluació d'Impacte Ambiental (òrgan ambiental) ofici del Servei de Prevenció i Control Integrat de la Contaminació (òrgan substantiu), sol·licitant el pronunciament sobre la suficiència i idoneïtat de la documentació presentada d'acord amb l'article 28 de la Llei 6/2014, de 25 de juliol, de la Generalitat, de prevenció, qualitat i control ambiental d'activitats en la Comunitat Valenciana.  
Adjunta la següent documentació: Estudi d'impacte ambiental, projecte bàsic per a l'autorització ambiental integrada i documentació complementària (certificat d'estanquitat de les basses, legalització del pou, fitxes tècniques i fitxes CAPCA).  
La documentació remesa contempla la fase 1 i la fase 2.  
El 24 de juliol de 2015, l'òrgan ambiental remitent l'informe de suficiència a l'òrgan substantiu per a esmenar la documentació aportada i completar l'expedient.  
El 13 d'octubre de 2015, l'òrgan substantiu remet documentació complementària aportada pel promotor per a la seua valoració.  
El 18 de novembre de 2015, l'òrgan ambiental remitent informe indicant que la documentació presentada és suficient i sol·licita la remissió dels informes sectorials sol·licitats a altres administracions públiques afectades.  
El 16 de novembre de 2016, l'òrgan substantiu remet documentació presentada pel promotor, exposant que es realitzarà una modificació al projecte bàsic inicialment presentat i sol·licita el pronunciament sobre la suficiència i idoneïtat de la documentació presentada. Adjunta a l'ofici un annex de modificació al projecte bàsic per a l'AAI.  
  
El 20 de juliol de 2017, l'òrgan substantiu remet una resolució de la modificació de l'autorització ambiental integrada, que consta d'una nova nau magatzem per a terres i argiles.  
El 26 d'octubre de 2017, l'òrgan substantiu remet documentació aportada pel promotor que consisteix en l'ampliació de quatre línies de producció a instal·lar en noves naus industrials a construir en la zona d'emmagatzematge de la parcel·la i sol·licita pronunciament sobre la suficiència i idoneïtat de la documentació presentada o, en el seu cas, la necessitat de completar-la o esmenar-la. Adjunta a l'ofici un annex al projecte de modificació substancial, estudi d'impacte ambiental i documentació complementària, que inclou la fase 3 i la fase 4.  
  
El 28 d'octubre de 2019, l'òrgan substantiu sol·licita el pronunciament sobre l'adequació de la documentació i que es formule la declaració d'impacte ambiental. S'indica que s'ha fet la informació pública i que en aquest període no s'han presentat al·legacions al projecte.  
  
El 18 de febrer de 2020, l'òrgan substantiu remitent un annex aclaridor aportat pel promotor per a la seua valoració, es tracta d'un annex refós que consta de totes les modificacions realitzades.  
El 3 de desembre de 2021, l'òrgan substantiu sol·licita informació sobre la valoració de l'annex aclaridor aportat.  
El 17 de gener de 2022, l'òrgan ambiental requereix a l'òrgan substantiu l'esmena de la documentació presentada (annex aclaridor) i la remissió dels informes sectorials emesos per les diferents administracions públiques afectades pel projecte, consultades en el tràmit substantiu.  
  
El 25 de gener de 2022, l'òrgan substantiu remet els informes sectorials sol·licitats el 17 de gener de 2022, que són:  
1. Informe d'adequació de CHJ, emet un informe favorable condicionat el 13 de novembre de 2017, principalment al fet que en l'expedient conste el certificat de connexió i acceptació dels abocaments d'aigües residuals sanitàries i pluvials, emés pel titular de la xarxa de sanejament, en el qual figure la depuradora de destí i que en la línia d'aigua de l'activitat susceptible de generar abocaments d'aigües residuals no haurà d'existir cap sistema d'alleujament capaç de generara abocat per qualsevol mitjà i periodicitat a domini públic hidràulic i les instal·lacions es mantindran netes, lliures de qualsevol tipus de residus, en particular de restes de greixos i olis, i apilaments a la intempèrie de manera que no es puga produir la contaminació de les aigües pluvials.  
  
2. Informe d'adequació d'EPSAR, emés el 21 de novembre de 2019, recomanant l'aprovació de l'actuació condicionat principalment a: Quant a la qualitat dels abocaments efectuats s'ha de garantir el compliment de l'article 8 de l'RD 509/1996, així com les Ordenances municipals d'abocament aplicables i les aigües residuals generades no hauran d'impedir el compliment dels objectius de qualitat fixats en l'autorització d'abocament a DPH emesa per la Confederació Hidrogràfica corresponent per a l'EDAR receptora d'aquestes.  
3. Informe d'adequació d'atmosfera, emet informe favorable condicionat el 7 d'abril de 2020, considerant que la documentació aportada en matèria d'emissions a l'atmosfera és suficient i adequada.  
  
4. Informe favorable d'adequació de la documentació, emés el 22 de desembre de 2021, per l'Ajuntament de Xilxes, adjuntant a l'informe el conveni urbanístic signat entre l'ajuntament i la mercantil, per al proveïment d'aigua al sector 2 de sòl urbanitzable el polígon industrial els Plans.  
El 2 de febrer de 2022, l'òrgan substantiu remitent la contestació pel promotor a l'esmena de documentació sol·licitada el 17 de gener de 2022.  
  
Consideracions ambientals  
Xilxes se situa en la zona de qualitat de l'aire: Zona ES1005: Palància'Javalambre (àrea costanera). L'establiment es localitza en polígon industrial en les proximitats del nucli urbà de Xilxes. La instal·lació està entre l'autovia AP-7 a l'est i la N-340 a l'oest envoltada de parcel·les agrícoles a partir d'aquestes infraestructures viàries. Al nord del polígon industrial també es localitzen parcel·les agrícoles i el riu Belcaire. No existeixen espais naturals protegits ni elements naturals d'interés en les proximitats de la planta.  
Les principals afeccions associades a l'activitat són les emissions a l'atmosfera. Les mesures preventives i correctores proposades per la mercantil són: Ús del gas natural com a combustible en les etapes d'assecat i cocció, per a la reducció dels compostos gasosos (HF, HCL, SOTAx, metalls pesants).  
Reducció dels compostos de nitrogen en matèries primeres i additius, per a la reducció d'emissions de NOx, procedents dels gasos d'eixida dels forns.  
Les mesures correctores proposades per a les emissions de partícules sòlides en suspensió que es localitzen en la preparació de matèries primeres, premsatge i assecat són: Filtre (càrrega de sitges), filtre d'aspiració de premses, filtre de neteja d'alta pressió i filtre d'aspiració via seca. Les operacions de càrrega amb sistemes d'aspiració es realitzen en naus tancades.  
En la zona de l'atomitzador es disposa d'una instal·lació d'aspiració i filtrat de via humida tipus venturi, per a evitar l'emissió de partícules en suspensió.  
S'aporta un informe d'inspecció reglamentària de les emissions de contaminants atmosfèrics en focus canalitzats fet el 7 de setembre de 2015, per una entitat en matèria de qualitat ambiental (ECMCA), en el qual es conclou que les emissions dels focus objecte de la inspecció compleixen amb els valors límit d'emissió establits en la resolució emesa el 26 de setembre de 2007 de l'AAI.  
Cada quatre anys s'elaborarà un pla de prevenció i reducció de residus perillosos que es presentarà en l'organisme competent. Els residus generats tant perillosos com no perillosos, seran retirats per gestors autoritzats.  
La implantació de les fases en la instal·lació comporta un consum d'aigua significatiu respecte del que tenia autoritzat. Segons l'última documentació aportada, per a la fase 1 i 2, el consum d'aigua s'estima en 600 m³/dia, que equival a 210.000 m³/any i per a la fase 3 i 4, s'estima que aquest consum augmenta en un 50 %, per tant, tenint en compte la totalitat de la planta (totes les fases) el consum d'aigua s'estima en 900 m³/dia (315.000 m³/any).  
La mercantil disposa de dos contractes amb l'empresa concessionària de la zona (FACSA) per al proveïment d'aigua per a ús sanitari i un altre per a ús industrial que principalment es requereix per als molins continus, atomitzadors, línies d'esmaltat.  
Disposa d'una concessió d'aigües subterrànies renovables mitjançant un pou amb destinació a ús industrial (exp. 1996CP0119), en la partida dels Plans, del terme municipal de Xilxes, per a un volum màxim anual de 135.780 m³/any. En l'actualitat no es fa un ús d'ella.  
  
Segons la documentació remesa, disposa d'una concessió d'un aprofitament d'aigües dessalades procedents de la dessaladora de Moncofa (Castelló) amb destinació a ús industrial (Exp. 2018OS0002), per a un volum màxim anual de 500.700 m³/any. L'última documentació aportada estableix que aquesta concessió ha sigut desestimada en virtut de la concessió instada per l'Ajuntament de Xilxes, ja que el proveïment que es pretén hauria de portar-se a través de la infraestructura municipal existent, amb les adaptacions o millores que s'hagen de dur a terme. Així doncs, l'expedient 2019OS0003, ha sigut instat per l'Ajuntament de Xilxes relatiu a la sol·licitud de concessió d'aigües dessalades procedents de la dessaladora de Moncofa. Amb data 1 de març de 2021, es va aportar documentació per part de l'Ajuntament de Xilxes en la qual es concreta la sol·licitud de concessió d'aigües dessalades amb destinació a ús industrial del terme municipal de Xilxes, amb un volum màxim anual de 500.000 m³/any. En conseqüència, l'expedient 2019OS0003, incoat per l'Ajuntament de Xilxes, substitueix el formulat anteriorment per la mercantil (exp. 2018OS0002).  
  
Per tant, per a proveir a la mercantil de les necessitats hídriques s'ha formalitzat un conveni marc de subministrament d'aigua entre l'Ajuntament de Xilxes i la mercantil el 7 d'octubre de 2021, que garanteix l'execució de les millores necessàries de les infraestructures de subministrament existents fins al polígon industrial. Entre les infraestructures està la d'ampliació de la xarxa de subministrament d'aigua. La documentació aportada exposa que s'establirà el necessari per al desenvolupament del conveni marc signat per les parts, de manera que el proveïment es produïsca íntegrament per part de la concessionària, indicant que actualment el proveïment permet un subministrament d'una mica més de 800 m³/dia, dels quals només s'aconsegueix una mitjana de 750 m³/dia.  
Segons dades facilitades pel promotor durant l'any 2021, per a una producció de 2.200 T/dia l'empresa va consumir 265.769 m³ d'aigua per a ús industrial i 3.093 m³ per a consum en lavabos i vestuaris. Les necessitats d'aigua per a ús sanitaris són mínimes per a les fases 3 i 4, ja que el seu consum es limita a dos xicotets lavabos situats en les proximitats de la zona de premses.  
El polígon industrial disposa de xarxa separativa, té xarxa d'aigües residuals i una altra xarxa d'aigües pluvials. Les aigües pluvials, són recollides en les cobertes de la nau i en les campes exteriors i canalitzades fins a diferents punts de connexió amb la xarxa d'aigües pluvials del polígon industrial. L'aigua procedent de la neteja de la línia d'esmaltat es conduirà a través d'una instal·lació de recollida dirigides cap a diverses basses estanques situades al llarg de la zona d'atomitzat, molins, preparació d'esmalts i línia d'esmaltat, construïdes de formigó armat i recobertes amb una capa de formigó hidròfug i un tipus especial de pintura que evita les filtracions. Per mitjà de pendents són canalitzades a una sèrie de canals i una vegada recollides l'aigua es bomben cap a les basses industrials amb una capacitat de 120 m³ cadascuna, amb un total de 10 basses. Realitzant-se la neteja i retirada de llots una vegada al mes per un gestor autoritzat. Com MTD per al procés d'atomitzat, es reutilitza les aigües residuals dels processos d'esmaltat, molins i atomitzadors.  
  
L'activitat evacuarà les aigües sanitàries generades directament a l'EDAR de Xilxes, a través d'un sistema de bombament mitjançant connexió amb la xarxa de sanejament municipal. En l'ampliació (fase 3 i 4) les aigües sanitàries generades són conduïdes fins a connectar amb la xarxa d'aigües sanitàries existents (fase 1 i 2) de manera que no existirà un nou punt d'abocament.  
Quant al subministrament de gas natural per als diferents processos (assecadors i forns de la fase 1 i 2) es disposa d'una ERM 1 i en la fase 2 s'ha instal·lat una nova ERM 2 per a l'atomitzador i la planta de cogeneració.  
Per a la fase 3 es considera suficient l'instal·lat en la fase 1 i 2, únicament es realitzarà una modificació en l'ERM 2 i per a la fase 4 s'ha instal·lat una nova ERM 3, que proveirà les línies de producció i l'atomitzador.  
Quant al programa de vigilància ambiental, la mercantil proposa per al seguiment un pla de manteniment que inclou entre altres tota la maquinària, filtres, zona d'emmagatzematge de residus i basses de recollida d'aigües residuals, amb diferents periodicitats. Actuacions davant accidents o emergència.  
Consideracions jurídiques  
1. El projecte examinat constitueix un supòsit d'avaluació d'impacte ambiental ordinària, segons es desprén de l'article 7.1.c de la Llei 21/2013, de 9 de desembre, d'avaluació ambiental, ja que queda inclòs en l'annex I, grup 4, apartat k de la llei.  
2. En l'expedient s'han observat els tràmits previstos en la secció 1a, del capítol II del títol 2 de la Llei 21/2013, de 9 de desembre, d'avaluació ambiental i en les altres disposicions que hi són aplicables.  
  
3. L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot quant antecedeix, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que tinc resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que hi siguen aplicables, el projecte de modificació substancial de l'autorització ambiental integrada d'una indústria de fabricació de paviment i revestiment ceràmic i argila atomitzada, promoguda per Azulmed, SLU, situada en el polígon industrial els Plans, carrer el Pinet, 1, sector 2, del terme municipal de Xilxes (Castelló), sempre que aquest es desenvolupe d'acord amb l'estudi d'impacte ambiental, el projecte i la resta de la documentació presentada i amb els condicionants establits a continuació:  
  
1. Una vegada realitzada la infraestructura necessària per a garantir el subministrament d'aigua a la planta, la mercantil es connectarà a aquesta infraestructura en el termini més breu possible una vegada executada per al seu correcte funcionament.  
2. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents. El seguiment per a garantir el compliment de les mesures establides en l'informe d'adequació de la CHJ i EPSAR s'incorporaran al programa de vigilància ambiental.  
3. En els termes establits en l'article 43 de la Llei 21/2013, de 9 de desembre, la present declaració d'impacte ambiental perdrà la seua vigència i cessarà en la producció dels efectes que hi són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb l'article 41 de la Llei 21/2013, de 9 de desembre:  
  
a) Publicar la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La present declaració d'impacte ambiental no serà objecte de recurs sense perjudici dels que, si escau, són procedents en via administrativa i judicial davant l'acte pel qual s'autoritza el projecte.  
  
Tercer  
L'òrgan substantiu haurà de tindre ben en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 10 de març de 2022.- El director general de Qualitat i Educació Ambiental: Joan Piquer Huerga.